**** REPUBLIKA SLOVENIJA

**Služba vlade republike slovenije za razvoj in evropsko kohezijsko politiko**

**ORGAN UPRAVLJANJA**

**PREDLOG SPREMEMBE OPERATIVNEGA PROGRAMA 2014-2020**

**Omilitev posledic epidemije COVID-19**

**za državljane ter gospodarstvo**

Kazalo vsebine

[Uvod 3](#_Toc38451391)

[Prednostna os 1 (ESRR) 5](#_Toc38451392)

[Prednostna os 3 (ESRR) 5](#_Toc38451393)

[Prednostna os 8 (ESS) 5](#_Toc38451394)

[Prednostna os 9 (ESS) 6](#_Toc38451395)

[Prednostna os 10 (ESRR) 7](#_Toc38451396)

Uvod

V Sloveniji je bila 13. marca 2020 zaradi naraščanja števila primerov okužb s koronavirusom razglašena epidemija. S tem smo v Sloveniji sledili razglasitvi pandemije Svetovne zdravstvene organizacije.

Vlada RS že od začetka izbruha koronavirusa pozorno spremlja situacijo tako na nacionalni ravni kot tudi na evropski in globalni ravni. K obvladovanju situacije in dolgoročnemu zmanjševanju škodljivih posledic za gospodarstvo in prebivalstvo je Vlada RS pristopila hitro in z odločnimi ukrepi, katerih cilj je zajezitev epidemije, posledično zmanjšanje števila umrlih zaradi epidemije, pomoč gospodarstvu in prebivalstvu zaradi upada prihodkov in pomoč gospodarstvu in prebivalstvu za prehod na normalno poslovanje po zaključku epidemije.

V ta namen je bil že sprejet Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) oz. prvi paket ukrepov, namenjenih omilitvi posledic epidemije (PKP1), ki je začel veljati 11.4.2020 in katerega obseg pomoči znaša okoli 6-7% BDP. Na 13. seji vlade dne 21.4.2020 pa je bila potrjena sprememba zakona, ki širi pomoč prebivalstvu in gospodarstvu še za okoli 300.000 subjektov ter sprejet predlog Zakona o zagotovitvi dodatne likvidnosti gospodarstvu za omilitev posledic epidemije COVID-19 (PKP2), ki zagotavlja likvidnost slovenskega gospodarstva za izhod iz krize.

V mesecu maju bo sprejet tretji zakonodajni paket (PKP 3), ki naj bi preko administrativnih poenostavitev omogočil hitrejši zagon gospodarstva in investicij po izhodu iz krize.

Pri svojih odločitvah je Vlada RS sledila tudi odločitvam in ukrepom na nivoju EU. Na videokonferenci 16.4.2020, na nivoju generalne direktorice Generalnega direktorata za regionalno in mestno politiko Evropske komisije in državne sekretarke Službe Vlade RS za razvoj in evropsko kohezijsko politiko, je bila Slovenija deležna priznanja za hitro in učinkovito ukrepanje, ki vzpostavlja podlage za hitrejši izhod iz gospodarske in siceršnje krize, ki bo bistveno globlja, kot je bila pred dvanajstimi leti.

Učinek ukrepov, predvsem v delu, ki se nanaša na upad gospodarske rasti, bo znan šele po nekaj mesecih. Zaenkrat lahko izhajamo iz napovedi UMAR, ki ob predpostavki sedanjih zaostrenih razmer in oteženega poslovanja proizvodnega in storitvenega sektorja v trajanju najmanj dveh mesecev, napoveduje 6-8% padec bruto domačega proizvoda za leto 2020[[1]](#footnote-1) in iz aprilskih napovedi Consensus Economics Inc.[[2]](#footnote-2), ki napoveduje, da bo v območju z evrom bruto domači proizvod v letu 2020 padel za 5,7 odstotka, v Sloveniji pa za 5,3 odstotka.

Na področju zaščite prebivalstva sodi Slovenija glede na trenutne podatke z 39 umrlimi na milijon prebivalcev med države z nižjim številom umrlih od povprečja (Nemčija npr. 64 umrlih na milijon prebivalcev), nekatere države pa beležijo bistveno bolj zaskrbljujoče podatke (Italija: 418 umrlih na milijon prebivalcev, Španija: 462 umrlih na milijon prebivalcev, Belgija: 544 umrlih na milijon prebivalcev).

Temelj smernic za prvi protikoronski paket ukrepov, predvsem vezano na izvajanje evropske kohezijske politike vsebuje ukrepe za:

* ohranjanje delovnih mest,
* izboljšanje socialnega položaja ljudi,
* izredno pomoč samozaposlenim,
* ohranitev delovanja podjetij in
* izboljšanje likvidnosti podjetij in pomoč znanstveno-raziskovalnim projektom za boj z epidemijo.

Evropska Komisija je 13. marca 2020 napovedala pobudo za naložbe v odzivu na Coronavirus (CRII), s katero predlaga usmerjanje razpoložljivih sredstev v okviru evropskih strukturnih in investicijskih skladov v skladu s potrebami za boj proti izbruhu COVID-19 in izvajanje kohezijske politike v letu 2020 s posebnimi in pospešeni postopki.

Potrebno je poudariti, da ne gre za nova sredstva, pač pa za preusmeritev sredstev iz obstoječih skladov.

Na tej podlagi je bila 1. aprila 2020 spremenjena Uredba (EU) št. 1303/2013 Evropskega parlamenta in Sveta o skupnih določbah, da se omogoči prožna uporaba evropskih strukturnih in investicijskih skladov v obdobju 2014–2020 in omogoči oblikovanje posebnih ukrepov za reševanje problemov in škode nastalih zaradi epidemije.

Na temelju usmeritev na nivoju institucij EU, spremenjenih aktov na nivoju EU, sprejetih odločitev na nivoju DZ in Vlade RS ter na podlagi smernic za naprej je pripravljen prvi predlog spremembe Operativnega programa 2014-2020 za omilitev posledic virusa COVID-19 za državljane ter gospodarstvo.

Pri tem sledimo spremembi Uredbe (EU) št. 1303/2013 Evropskega parlamenta in Sveta o skupnih določbah, ki razširja upravičenost financiranja Evropskega sklada za regionalni razvoj (ESRR) za kritje naložb, "potrebnih za spodbujanje zmogljivosti za odzivanje na krizne razmere v zdravstvenih storitvah" ter da so od 1. februarja 2020 vsi izdatki za boj proti COVID-19 upravičeni do financiranja iz strukturnih skladov.

Slovenija zaenkrat pri tem ni posegla na področje kohezijskega sklada, čeprav spremembe EU predpisov, ki so bile v Evropskem parlamentu sprejete v drugi fazi sprememb aprila 2020, to omogočajo. Spremembe se nanašajo predvsem na področja in operacije, kjer so bila naša sredstva, glede na dinamiko črpanja v preteklih letih, v vsakem primeru ogrožena.

Operacionalizacija predloga spremembe je predstavljena v nadaljevanju (konkretne vplive predloga spremembe se implementira v SFC v nadaljevanju). Takoj po izvedbi predloga te spremembe in po oceni izvajanja ukrepov za omilitev posledic virusa COVID-19 pa bo sledila celovita sprememba Operativnega programa 2014-2020.

V okviru vseh relevantnih prednostnih osi, kot so opredeljene v nadaljevanju, se v okvir vodilnih načel za izbiro operacij doda še navedba, da če gre za ukrepe v odzivanju na krizne razmere COVID-19, se ta okoliščina oz. dejstvo upošteva kot prednostni kriterij pri izboru operacij.

Prednostna os 1 (ESRR)

***Mednarodna konkurenčnost raziskav, inovacij in tehnološkega razvoja v skladu s pametno specializacijo za večjo konkurenčnost in ozelenitev gospodarstva***

V okviru obeh prednostnih naložb relevantne prednostne osi se med ukrepe raziskav, razvoja in uporabe inovativnih rešitev, ki jih izvajajo predvsem raziskovalne organizacije, univerze in visokošolski zavodi, ki jim je namenjena podpora opredeli tudi:

* **naložbe za pomoč znanstveno-raziskovalnim projektom za boj z epidemijo ter naložbe za opremo, ostale proizvode in storitve, potrebne za spodbujanje in vzpostavitev dodatnih zmogljivosti za odzivanje na krizne razmere v zdravstvenih storitvah**,
* **podpora drugim potrebam, ki so na področju zdravstva nastale zaradi trenutne krize oz. epidemije**.

Kadar gre na drugi prednostni naložbi za opredeljeno sodelovanje podjetij v inovativnih ali raziskovalno razvojnih projektih, lahko ukrepi zajemajo tudi:

* **naložbe za ohranitev delovanja podjetij in izboljšanja likvidnosti v odzivanju na krizne razmere**.

Pri tem se doda pojasnilo, da lahko ESRR podpira tudi financiranje obratnega kapitala v MSP, kadar je to potrebno za učinkovit odziv na javnozdravstveno krizo (ob smiselnem upoštevanju spremembe Uredbe (EU) št. 1301/2013).

Prednostna os 3 (ESRR)

***Dinamično in konkurenčno podjetništvo za zeleno gospodarsko rast***

V okviru obeh prednostnih naložb relevantne prednostne osi se jasneje izpostavi ukrepe podpore MSP in inovativnosti v MSP, ki jim je namenjena podpora na način, da ta lahko zajema tudi:

* **naložbe za ohranitev delovanja podjetij in izboljšanja likvidnosti podjetij v odzivanju na krizne razmere**.

Pri tem se doda pojasnilo, da lahko ESRR podpira tudi financiranje obratnega kapitala v MSP, kadar je to potrebno za učinkovit odziv na javnozdravstveno krizo (ob smiselnem upoštevanju spremembe Uredbe (EU) št. 1301/2013).

Prednostna os 8 (ESS)

***Spodbujanje zaposlovanja in transnacionalna mobilnost delovne sile***

V okviru prve prednostne naložbe relevantne prednostne osi, se jasneje izpostavi ukrepe podpore ohranjanju delovnih mest na način, da ta lahko zajema tudi:

* **začasno denarno nadomestilo** (podpora odpravljanju posledic pojava koronavirusa COVID-19 z novim ukrepom začasnega denarnega nadomestila zaradi izgube zaposlitve) ter
* **spodbujanje ohranitve zaposlitev za krajši delovni čas v času premoščanja poslovne škode, nastale zaradi epidemije** (ukrep je namenjen podjetjem, ki imajo zaradi posledic epidemije COVID-19 po zaključku obdobja splošne izolacije zmanjšan obseg naročil in poslovanja).

Izbruh COVID-19 pušča posledice na gospodarstvu in vpliva na povečevanje stopnje brezposelnosti.

Z namenom omilitve ekonomskih posledic bo za čas razglasitve epidemije z zakonom predlagan nov ukrep začasnega denarnega nadomestila. Do začasnega denarnega nadomestila bo upravičena vsaka oseba, ki ji je od 13. 3. 2020 prenehala pogodba o zaposlitvi iz poslovnega razloga (zaradi ekonomskih, organizacijskih, tehnoloških, strukturnih ali podobnih razlogov na strani delodajalca). Z namenom povečanja zaposljivosti prejemnikov začasnega nadomestila bo prejemnikom zagotovljeno poglobljeno svetovanje pri iskanju zaposlitve in vključevanje v že obstoječe ukrepe APZ.

Hkrati je zaradi zmanjšane gospodarske aktivnosti kot posledice epidemije pričakovati, da bodo imela podjetja težave pri zagotavljanju enakega obsega naročil in dela kot v obdobju pred epidemijo, zato so nujni ukrepi za ohranitev delovnih mest, ki vključujejo pomoč podjetjem za premostitev poslovnega zatišja ter ukrepi za zaščito delavcev pred prehodom v brezposelnost in socialno stisko. Ključna je torej ohranitev delovnih mest in pomoč podjetjem pri premostitvi poslovne škode nastale s skrajševanjem delovnega časa zaposlenim zaradi epidemije COVID-19. Pomoč v okviru ukrepa bo še posebej pomembna po koncu veljave interventnih zakonov, in sicer kot instrument, ki bo podpiral okrevanje gospodarstva.

Prednostna os 9 (ESS)

***Socialna vključenost in zmanjševanje tveganja revščine***

V okviru prve prednostne naložbe relevantne prednostne osi se med ukrepe za odzivanje na krizne razmere, ki jim je namenjena podpora opredeli tudi:

* **izboljšan dostop do cenovno dostopnih, trajnostnih in kakovostnih storitev oskrbe, vključno z zdravstveno oskrbo, potrebno medicinsko opremo in osebno varovalno opremo**,
* **nakup opreme, varovalne opreme in zaščitnih sredstev v odzivanju na epidemijo COVID-19, za zajezitev epidemije in omogočanje preventivnega delovanja v prihodnje.**

Na področju zdravstva in oskrbe starejših je namen zagotoviti:

* ustrezno opremljene prostore, v katerih bo mogoče varno delo s pacienti in
* zagotovitev ustrezne opreme za zdravljenje in oskrbo obolelih pacientov,
* zagotovitev dodatnih nastanitvenih kapacitet v primeru okužb.

S tem gre za prispevanje k zmanjševanju vpliva pandemije na celotno življenje in delovanje družbe in države, zagotavljanje učinkovitega ukrepanja zdravstva v času pandemije, zmanjšanje vpliva pandemije na obolevnost in umrljivost prebivalstva, zagotavljanje pravočasnega in učinkovitega izvajanja javno zdravstvenih preventivnih ukrepov, zagotavljanje učinkovitega in čim bolj nemotenega delovanja zdravstvene oskrbe, zagotavljanje normalnih pogojev za delo osebja in kvalitetne storitve, varnost, dostopnost ter enake možnosti za zdravljenje.

V okviru prve prednostne naložbe relevantne prednostne osi se med ukrepe za odzivanje na krizne razmere, ki jim je namenjena podpora opredeli tudi:

* **naložbe za vzpostavitev kritične infrastrukture za optimalno delovanje zdravstvenega sistema in povezanih sistemov**.

Kritična infrastruktura je namenjena vzpostavitvi sistema v državi, ki bo omogočil optimalen odziv na nenadne izredne zdravstvene razmere. V Sloveniji smo se ob pojavu hitro nalezljive nove bolezni soočili z več težavami, ki jih zaradi ne-vzpostavljenega sistema pridobivanja informacij, premalo znanja oziroma usposobljenosti ob tovrstnem ravnanju in nezadostne kapacitete mobilne opreme nismo mogli optimalno hitro reševati, kar rezultira v slabših zdravstvih izidih prebivalcev.

Za izvedbo pred tem omenjenih ukrepov se v okviru prve prednostne naložbe relevantne prednostne osi se **med ciljne skupine za odzivanje na krizne razmere, ki jim je namenjena podpora opredeli tudi vse prebivalce, ki bi lahko imeli ali imajo posledice zaradi epidemije COVID-19**.

Prav tako se za izvedbo pred tem omenjenih ukrepov, v okviru prve prednostne naložbe relevantne prednostne osi, **med upravičence za odzivanje na krizne razmere, ki jim je namenjena podpora, opredeli tudi javno zdravstvene zavode**.

Prav tako v okviru prve prednostne naložbe relevantne prednostne osi, se med ukrepe za odzivanje na krizne razmere, ki jim je namenjena podpora opredeli tudi:

* **pomoč ranljivim skupinam prebivalcev v času epidemije**.

Ukrep je namenjen najbolj ranljivim skupinam prebivalcev, ki so v času epidemije še bolj izpostavljene (žrtve nasilja, starejši, invalidi, otroci/mladostniki, osebe s težavami v duševnem zdravju, ipd.). Pokazala se je namreč potreba po prilagoditvi/nadgradnji storitev/programov, ki zagotavljajo pomoč ljudem v stiski, z namenom zagotovitve odgovorov na aktualne težave, v katerih so se znašli ljudje. Trenutne potrebe se kažejo v: nudenju izolacije, zaščitne opreme, učni pomoči, svetovanju po telefonu in spletu, dodatno materialno pomoč, itd. Na ta način se želi zagotoviti čim bolj učinkovito preprečitev širjenja virusa med najbolj ranljivimi posamezniki in ublažitev posledic, do katerih bo prišlo med to populacijo.

Prednostna os 10 (ESRR)

***Znanje, spretnosti in vseživljenjsko učenje za boljšo zaposljivost***

V okviru tretje prednostne naložbe relevantne prednostne osi se med ukrepe za odzivanje na krizne razmere, ki jim je namenjena podpora opredeli tudi:

* **investicije za** **zagotovitev dodatne podporne IKT infrastrukture za izvajanje vzgojno-izobraževalnega procesa** s tem, da se omogočiti večjemu številu učencev, dijakov in učiteljev pouk na daljavo.

Zaradi zaprtja šol se je pouk in izobraževanje nadaljevalo le preko tehničnih sredstev, ki omogočajo učenje na daljavo. Storitve so delovale že do sedaj, vendar so bile zmogljivosti planirane le za običajno, zmerno uporabo. Po zaprtju šol so se potrebe povečale več-stokratno, zato je potrebno infrastrukturo bistveno nadgraditi in zagotoviti ustrezno stabilnost delovanja. Prav tako je potreben nakup dodatnih IKT odjemalcev, ki bodo porazdeljeni po VIZ-ih glede na število učencev/dijakov in učiteljev, pa tudi glede na razvitost občine oz. regije v kateri je posamezni VIZ. V manj razvitih občinah/regijah bo dodeljeno več IKT odjemalcev na isto število učencev/dijakov ter učiteljev. Posamezni VIZ bo potem po svoji presoji posodil IKT odjemalce otrokom in učiteljem, ki take opreme nimajo doma.

1. www.umar.gov.si/fileadmin/user\_upload/sporocila\_za\_javnost/2020/sporocila\_za\_javnost\_razno\_2020/Ocena\_gospodarskih\_razmer\_23.\_marca\_2020/Ocena\_gosp.razmer\_23.3.\_2.pdf [↑](#footnote-ref-1)
2. Consensus Economics Inc., April 2020 [↑](#footnote-ref-2)